cyanic-selkie/wikianc huggingface dataset:
২০২১-এ মিয়ানমারে সেনা অভ্যুত্থান
উদ্দেশ্য
জাস্টিস ফর মায়ানমার নামক এক সক্রিয় গোষ্ঠী মিন অং হ্লাইং এবং তার পরিবারের আর্থিক এবং ব্যবসায়িক স্বার্থকে অভ্যুত্থানের জন্য একটি সম্ভাব্য কারণ হিসাবে উল্লেখ করেছে। মিন অং হ্লাইং দুটি সামরিক সংগঠন, মিয়ানমার ইকোনমিক কর্পোরেশন (এমইসি) এবং মায়ানমার ইকোনমিক হোল্ডিংস লিমিটেড (এমইএইচএল) তত্ত্বাবধান করেন। অপরদিকে তার মেয়ে, ছেলে এবং পুত্রবধূদের দেশে যথেষ্ট সম্পদ রয়েছে।
অভ্যুত্থানের কয়েকদিন আগে আন্তর্জাতিক মুদ্রা তহবিল চলমান কোভিড-১৯ মহামারী মোকাবেলায় জরুরি সহায়তা প্যাকেজের অংশ হিসাবে মিয়ানমারের কেন্দ্রীয় ব্যাংককে নগদ ঋণে ফেরত দেওয়ার কোনো শর্ত ছাড়াই ৩৭২ মিলিয়ন ডলার প্রদান করে। সামরিক শাসনের দ্বারা তহবিলের যথাযথ ব্যবহার হয়েছে কিনা তার উপর উদ্বেগ জানিয়ে একজন আইএমএফ মুখপাত্র বলেছেন, "এটি সরকারের দ্বায়িত্ব যে মিয়ানমারের জনগণ যেন সেই তহবিলের অর্থের সহায়তা পায়।" যদিও মিয়ানমারের কেন্দ্রীয় ব্যাংকের গভর্নর হিসেবে সামরিক বাহিনীর নিয়োগ করা মিত্র থান নাইন সম্পর্কে আইএমএফ সরাসরি কোনো উদ্বেগ জানায়নি। ১৬ সেপ্টেম্বর আইএমএফ স্বীকার করে যে সামরিক শাসক তহবিলের অর্থ কোন উদ্দেশ্যে ব্যবহার করছে সেটি নিশ্চিত করতে অক্ষম ছিল। মিয়ানমারের পরিকল্পনা ও অর্থ মন্ত্রণালয় কোথায় তহবিলের অর্থ বরাদ্দ করেছে সেটি জানতে চাওয়া হলেও কর্তৃপক্ষ আইএমএফের অনুরোধে সাড়া দেয়নি।
সামরিক জান্তার একজন লবিস্ট রিপোর্ট করেছেন যে জান্তা সরকার মার্কিন যুক্তরাষ্ট্রের সাথে সম্পর্কের উন্নয়ন করতে চায় এবং মিয়ানমারকে চীন থেকে দূরে রাখতে চায়। তারা বিশ্বাস করে যে অং সান সুচির অধীনে মিয়ানমারের সাথে চীনের সম্পর্ক খুব ঘনিষ্ঠ হয়েছিল।
ভূ-রাজনৈতিক বিবেচনা
চীন বিষয়টিকে মিয়ানমারের ওপর পশ্চিমা গণমাধ্যমের আধিপত্য হিসেবে দেখছে। চীন ও রাশিয়া জাতিসংঘের নিরাপত্তা পরিষদে মিয়ানমারের সেনা অভ্যুত্থানের প্রতি নিন্দা প্রস্তাবে ভেটো দেয়। চীন এবং রাশিয়া মিয়ানমার সেনাবাহিনীর অস্ত্রের প্রধান সরবরাহকারী। ইউরোপীয় ইউনিয়নের ৭০০ মিলিয়ন ডলারের তুলনায় মিয়ানমারে চীনা বিনিয়োগ ২০১৯ সালে মোট ১৯ বিলিয়ন ডলার ছিল। ফিন্যান্সিয়াল টাইমস দাবী করে যে মিয়ানমার সেনাবাহিনীর কাছে আরো অস্ত্র বিক্রি করার জন্য রাশিয়া তাদের সমর্থন করছে।
ইসরায়েল মিয়ানমার সামরিক বাহিনীকে ছোট অস্ত্র, ড্রোন, টহল বোট এবং স্পাইওয়্যার সরবরাহ করতো। কিন্তু ইসরায়েলি আদালত মিয়ানমারে অস্ত্র রপ্তানি নিষিদ্ধ করার আদেশ জারি করে। নিষেধাজ্ঞার আদেশ সত্ত্বেও মিয়ানমারের সামরিক বাহিনী ইসরায়েলি প্রতিরক্ষা কোম্পানির কাছ থেকে প্রশিক্ষণ ও অস্ত্র পায়। মিয়ানমারের সেনা কর্মকর্তারা ইসরায়েলি অস্ত্র প্রদর্শনীতে নিয়মিত সফর করে থাকে।
মিয়ানমারের সামরিক সরকার ২৭ অক্টোবর ২০২১-এ আসিয়ান শীর্ষ সম্মেলনে যোগ দেয়নি। মার্কিন যুক্তরাষ্ট্র এবং আসিয়ান (সভাপতিত্ব করে ব্রুনাই) রাজনৈতিক বন্দীদের প্রতি জান্তার আচরণের সমালোচনা করেছে এবং কম্বোডিয়ার প্রধানমন্ত্রী হুন সেন মিয়ানমারের শীর্ষ সম্মেলন এড়িয়ে যাওয়ার সিদ্ধান্তকে "দুঃখজনক" বলে আখ্যা দিয়েছেন। মার্কিন প্রেসিডেন্ট জো বাইডেন বলেছেন, "আমাদের অবশ্যই সামরিক অভ্যুত্থানের ফলে সৃষ্ট ট্র্যাজেডির মোকাবিলা করতে হবে যা ক্রমবর্ধমান আঞ্চলিক স্থিতিশীলতাকে ক্ষুণ্ন করছে।" এবং "সামরিক শাসনকে সহিংসতার অবসান, সমস্ত রাজনৈতিক বন্দীদের মুক্তি এবং গণতন্ত্রের পথে ফিরে আসার" আহ্বান জানিয়েছেন। আসিয়ান মিয়ানমারের সাংবিধানিক সরকারকে আহ্বান জানালেও, এটিও আনুষ্ঠানিকভাবে পুনর্ব্যক্ত করেছে যে "মিয়ানমার আসিয়ান পরিবারের সদস্য হিসেবে থাকছে।"
আইনগত ভিত্তি
অভ্যুত্থানের বৈধতা নিয়ে প্রশ্ন তুলেছেন মেলিসা ক্রাউচ সহ আরো অনেক আইনজ্ঞরা। আন্তর্জাতিক বিচারক কমিশন অনুসন্ধান থেকে পায় যে, অভ্যুত্থান ঘটিয়ে সেনাবাহিনী মিয়ানমারের সংবিধান লঙ্ঘন করেছে। এছাড়া কথিত নির্বাচনে অনিয়ম অভিযোগের প্রেক্ষিতে জরুরি অবস্থা ঘোষণার অনুমতি সংবিধান দেয়নি। এছাড়া আইনবিদেরা এটাও দেখতে পান যে, সামরিক বাহিনীর কর্মকাণ্ড আইনের মৌলিক শাসনের নীতিগুলো সুস্পষ্টভাবে লঙ্ঘন করেছে। এনএলডিও সামরিক বাহিনীর অভ্যূত্থানের আইনি ভিত্তি প্রত্যাখ্যান করেছে।
অভ্যূত্থানের সময় সামরিক বাহিনী ২০০৮ সালের সংবিধানের ৪১৭ এবং ৪১৮ নং অনুচ্ছেদগুলোকে সামরিক বাহিনীর অভ্যূত্থানের আইনি ভিত্তি হিসাবে ব্যবহার করেছিল। যদিও ন্যাশনাল ডিফেন্স অ্যান্ড সিকিউরিটি কাউন্সিল অনুযায়ী সংবিধানের ৪১৭ অনুচ্ছেদ শুধুমাত্র বর্তমান রাষ্ট্রপতিকে জরুরি অবস্থা ঘোষণা করার অনুমতি দেয়। তৎকালীন বেসামরিক প্রেসিডেন্ট উইন মিন্ট স্বেচ্ছায় তার ভূমিকা ত্যাগ করেননি; তার পরিবর্তে অসাংবিধানিকভাবে ভাইস প্রেসিডেন্ট মিন্ট সোয়ে জরুরি অবস্থা ঘোষণা করেছিলেন। ১২ অক্টোবর উইন মিন্টের আদালতে সাক্ষ্য দেওয়ার সময় তিনি সাক্ষ্য দেন যে অভ্যুত্থানের আগে সামরিক বাহিনীর দুজন সিনিয়র জেনারেল তাকে "অসুস্থতার" কারণ দেখিয়ে পদত্যাগ করতে বাধ্য করার চেষ্টা করেছিলেন।
জরুরি অবস্থা ঘোষণার পরে সংবিধানের ৪১৮ অনুচ্ছেদ অনুযায়ী আইন, নির্বাহী এবং বিচার বিভাগের কর্তৃত্ব সামরিক বাহিনীর প্রধানের কাছে চলে যায়। প্রেসিডেন্ট, নির্বাচিত দ্বিতীয় ভাইস প্রেসিডেন্ট, সংসদের উচ্চ ও নিম্ন কক্ষের সদস্যরা সহ এনডিএসসি-এর সদস্য, যার অর্ধ্যেক ছিলেন বেসামরিক নাগরিক, অভ্যুত্থানের সময় তাদের সবাইকে সামরিক বাহিনী গ্রেপ্তার করেছিল। সামরিক বাহিনী দাবি করে যে সংবিধানের ৪১৭ এবং ৪১৮ অনুচ্ছেদ অনুযায়ী এনডিএসসির সদস্যদের একটি আলোচনায় মিন অং হ্লাইং আহ্বান করে। এই অধিবেশনটিতে এনডিএসসি-এর বেসামরিক সদস্যদের অনুপস্থিতিতে শেষ হয়েছিল। এটি স্পষ্ট নয় যে সেনাবাহিনীর কাছে এনডিএসসি-এর একটি অধিবেশন পুনর্গঠনের সাংবিধানিক কর্তৃত্ব ছিল কিনা অথবা একতরফাভাবে একজন ভাইস প্রেসিডেন্টের মাধ্যমে জরুরি অবস্থা ঘোষণা করার সাংবিধানিক অধিকার ছিল কিনা। যেহেতু সংবিধান রাষ্ট্রপতিকে মঞ্জুরি দেয়েছে এবং তিনি সেই সময়ে স্বেচ্ছায় পদত্যাগ করেননি, সেহেতু জরুরি অবস্থা ঘোষণা করার একমাত্র কর্তৃত্ব রাষ্ট্রপতির।
২৩ মার্চ ২০২১-এ, নেপিডোওতে একটি সংবাদ সম্মেলনের সময় সামরিক সরকার অভ্যূত্থানের পক্ষে ছিল এবং দাবি করেছিল যে ক্ষমতাচ্যুত জাতীয় নেতা অং সান সু চি দুর্নীতিগ্রস্ত। অভ্যুত্থান শুরু হওয়ার পর থেকে সেনাবাহিনীর হাতে আটক অং সান সু চি-এর একজন প্রাক্তন সহকর্মী ফিও মিন থেইনের রেকর্ড করা সাক্ষ্যের বাহিরে কোনো প্রমাণ দিতে পারেনি।
প্রতিবাদ
অভ্যুত্থান শুরু হওয়ার পর থেকে ইয়াঙ্গুন সহ অন্যান্য শহরগুলোর বাসিন্দারা অভ্যুত্থানের বিরুদ্ধে তাদের বিরোধিতা প্রকাশের স্বরূপ থালাবাসন বাজাতে থাকে। এই থালাবাসন বাজানোর পদ্ধতিটিকে খারাপ শক্তিকে তাড়ানোর জন্য একটি প্রতীকী হিসাবে প্রতি সন্ধ্যায় নারীরা বাজাতেন।
২ ফেব্রুয়ারিতে সারা দেশে স্বাস্থ্যসেবা কর্মী এবং বেসামরিক কর্মচারীরা অভ্যুত্থানের বিরোধিতায় জাতীয় আইন অমান্য করে প্রতিবাদ মিছিল চালায় এবং কয়েক ডজন সরকারি হাসপাতাল এবং প্রতিষ্ঠানের শ্রমিকরা শ্রম ধর্মঘট শুরু করে। একই দিনে "নাগরিক অবাধ্যতা আন্দোলন" নামে একটি ফেসবুক গোষ্ঠী খোলা হয়, যা ২৪ ঘন্টায় দেড় লাখ অনুসারী সংগ্রহ করে ফেলে। ৩ ফেব্রুয়ারিতে ১১০ টিরও বেশি সরকারি হাসপাতাল এবং স্বাস্থ্যসেবা সংস্থার স্বাস্থ্যসেবা কর্মীরা আন্দোলনে অংশগ্রহণ করেছিল। শ্রম ধর্মঘট সিভিল সার্ভিসের অন্যান্য অংশে ছড়িয়ে পড়েছে, যার মধ্যে রয়েছে ইউনিয়ন স্তরের মন্ত্রনালয় এবং বিশ্ববিদ্যালয়। সেই সাথে বেসরকারি সংস্থা, যেমন কারখানা, তামার খনি, ছাত্র ও যুব সংঘগুলোকেও প্রতিবাদ করতে দেখা যায়।
৩ ফেব্রুয়ারিতে স্বাস্থ্যসেবা কর্মীরা লাল ফিতা প্রচারাভিযান চালু করে, এখানে রঙ লালটি এনএলডি-এর সাথে সম্পর্কিত। সামরিক শাসনের বিরোধিতার প্রতীক হিসেবে মিয়ানমার জুড়ে বেসামরিক কর্মচারী ও শ্রমিকরা লাল ফিতা গৃহীত হয়েছিল।
৩ ফেব্রুয়ারিতে "স্টপ বাইং জান্তা বিজনেস" নামে একটি বয়কট আন্দোলন শুরু হয়, যা মিয়ানমারের সামরিক বাহিনীর সাথে যুক্ত পণ্য ও পরিষেবা বর্জনের আহ্বান জানায়। মিয়ানমারের সামরিক বাহিনীর উল্লেখযোগ্য পণ্য ও পরিষেবাগুলোর মধ্যে রয়েছে মাইটেল (মিয়ানমারের একটি জাতীয় টেলিকম ক্যারিয়ার) মান্দালে ও ড্যাগন বিয়ার, বেশ কয়েকটি কফি ও চা ব্র্যান্ড, সেভেন্থ সেন্স ক্রিয়েশন (মিন অং হ্লাইং-এর মেয়ে দ্বারা প্রতিষ্ঠিত) এবং বাস লাইন।
অভ্যুত্থানের পরিপ্রেক্ষিতে জনবিক্ষোভও দেখা দিয়েছিল। ২ ফেব্রুয়ারি কিছু ইয়াঙ্গুনবাসী স্বৈরাচারের পতন ও নেত্রী অং সান সু চি'র মুক্তির আহ্বান জানিয়ে রাত ৮ টায় ১৫ মিনিটের একটি সংক্ষিপ্ত প্রতিবাদ সমাবেশ করে। ৪ ফেব্রুয়ারি ৩০ জন নাগরিক তাইজার সানের নেতৃত্বে মান্দালয়ে মেডিসিন বিশ্ববিদ্যালয়ের সামনে অভ্যুত্থানের বিরুদ্ধে প্রথমবারের মতো প্রতিবাদ করলে চারজনকে গ্রেপ্তার করা হয়েছিল। ৬ ফেব্রুয়ারি অং সান সু চিকে মুক্তি দেওয়ার আহ্বান জানিয়ে বিশ হাজার বিক্ষোভকারী অভ্যুত্থানের বিরুদ্ধে ইয়াঙ্গুনে একটি রাস্তায় বিক্ষোভে অংশ নেয়। ১৪ টি ট্রেড ইউনিয়নের শ্রমিকরা বিক্ষোভে অংশগ্রহণ করে। বিক্ষোভ ছড়িয়ে পড়ে মান্দালয়ে এবং ৬ ফেব্রুয়ারি বিকেলে নাইপিডোর পাইনমানা শহরে। মান্দালয়ে দুপুর ১ টায় প্রতিবাদ মিছিল শুরু হয়। পুলিশি নিষেধাজ্ঞার প্রতিক্রিয়ায় বিকাল ৪ টায় বিক্ষোভকারীরা মোটরবাইক চালাতে থাকে। সন্ধ্যা ৬ টা নাগাদ পুলিশ মিছিলের মধ্যে নেমে আসে। ৯ ফেব্রুয়ারি ২০২১-এ সামরিক বাহিনী শান্তিপূর্ণ বিক্ষোভ দমন করার জন্য সহিংসতা বেছে নেয় এবং ২০ বছর বয়সী একজন মহিলা সহ ছয়জন বিক্ষোভকারীকে আহত হয়। প্রায় ১০০ জন বিক্ষোভকারীকে মান্দালয়ে গ্রেফতার করা হয়। যদিও ১০ ফেব্রুয়ারি ২০২১-এ মান্দালয় থেকে গ্রেপ্তারকৃত বেশিরভাগ বিক্ষোভকারীকে মুক্তি দেওয়া হয়েছিল।
যুব সংঘগুলো কসপ্লে পোশাক, স্কার্ট, বিবাহের পোশাক এবং অন্যান্য অদ্ভুত পোশাক পরে ব্যানার হাতে রাস্তায় প্রতিবাদ করেছিল, যা দেশী এবং আন্তর্জাতিক উভয় সংবাদমাধ্যমের দৃষ্টি আকর্ষণের উদ্দেশ্যে সফল হয়।
১২ ফেব্রুয়ারি মিয়ানমারে ইউনিয়ন দিবসে মাওলামাইনে গুলি চালানোর ফলে জান্তার দমন-পীড়ন আরো তীব্র হয়ে। ১৪ ফেব্রুয়ারি বিক্ষোভকারীদের সাথে নিরাপত্তা বাহিনীর সংঘর্ষের সময় কাচিন রাজ্যের মিটকিনাতে বন্দুকযুদ্ধ সংগঠিত হয়। পরে পাঁচ সাংবাদিককে গ্রেপ্তারও করা হয়। পুলিশবাহিনি মান্দালয় শহরে রাবার বুলেট এবং স্লিংশট ব্যবহার করে মিছিলকারীদের ছত্রভঙ্গ করে দেয়।
সামাজিক মাধ্যম এবং ইন্টারনেট ব্ল্যাকআউট কার্যকলাপ
অসহযোগ আন্দোলন প্রচার এবং শ্রমিক ধর্মঘট ও অন্যান্য বয়কট আন্দোলন সংগঠিত করতে সামাজিক যোগাযোগ মাধ্যম ফেসবুক ব্যবহার করা হয়েছিল। কিন্তু ৪ ফেব্রুয়ারি মিয়ানমার জুড়ে টেলিকম অপারেটর এবং ইন্টারনেট প্রদানকারী সংস্থাদেরকে "দেশের স্থিতিশীলতা" নিশ্চিত করতে ৭ ফেব্রুয়ারি পর্যন্ত ফেসবুক ব্লক করে নির্দেশনা দেয় জান্তা সরকার। এছাড়াও রাষ্ট্রীয় মালিকানাধীন সংস্থা এমপিটি ফেসবুক মেসেঞ্জার, ইন্সটাগ্রাম এবং হোয়াটসঅ্যাপ পরিষেবাগুলোকেও ব্লক করে দেয়, যদিও টেলিনর মিয়ানমার শুধুমাত্র ফেসবুককে ব্লক করেছিল। ফেসবুকের উপর নিষেধাজ্ঞার পর মিয়ানমারের ইন্টারনেট ব্যবহারকারীরা টুইটারে এসে #RespectOurVotes, #HearTheVoiceofMyanmar, এবং #SaveMyanmar-এর মত হ্যাশট্যাগ ট্রেন্ড করতে থাকে। ৫ ফেব্রুয়ারি সরকার ইন্সটাগ্রাম এবং টুইটারকেও ব্লক করতে নিষেধাজ্ঞা দেয়। ৬ ফেব্রুয়ারি সকাল থেকে সামরিক সরকার দেশব্যাপী ইন্টারনেট সংযোগ বিচ্ছিন্ন করে দেয়। ১৪ ফেব্রুয়ারী ২০২১ থেকে ২০ দিনের জন্য সকাল ১ টা থেকে ৯ টা পর্যন্ত ইন্টারনেট অ্যাক্সেস সরকার আবার সীমাবদ্ধ করেছিল। আন্তর্জাতিক সম্প্রদায়ের কাছে তাদের কণ্ঠস্বর পৌঁছানোর জন্য এবং বিক্ষোভকারীদের ওপর সামরিক বাহিনীর বর্বরতার ছবি ও ভিডিও প্রমাণ শেয়ার করতে মানুষজন সামাজিক যোগাযোগ মাধ্যম ফেসবুক এবং টুইটার ব্যবহার করেছিল।
ধর্মীয় প্রতিক্রিয়া
মাসোয়াইন এবং মহাগন্ধারাম সহ বিভিন্ন বৌদ্ধ সম্প্রদায় ও শিক্ষা প্রতিষ্ঠান অভ্যুত্থানের নিন্দা করেছে। সিতাগু ইন্টারন্যাশনাল বৌদ্ধ একাডেমিও অভ্যূত্থান বিরোধী একটি বিবৃতি প্রকাশ করেছিল। বৌদ্ধ সংঘ ছাড়াও স্থানীয় ক্যাথলিক চার্চগুলোর পাদ্রী এবং সন্ন্যাসীরা একইভাবে সামরিক বাহিনীর ক্ষমতা দখলের বিরোধিতা করেছিল।
বাণিজ্যিক প্রতিক্রিয়া
২০২০ সালের ডিসেম্বরে নির্মাণ শুরু করার পর অভ্যুত্থানের প্রতিক্রিয়া হিসাবে থাইল্যান্ডের বৃহত্তম ইন্ডাস্ট্রিয়াল এস্টেট ডেভেলপার আমাতা ইয়াঙ্গুনে ১ বিলিয়ন ডলারের শিল্প অঞ্চল উন্নয়ন প্রকল্প বন্ধ করে দেয়। অভ্যুত্থানের পরিপ্রেক্ষিতে ইয়াঙ্গুন স্টক এক্সচেঞ্জও ১ ফেব্রুয়ারি থেকে ট্রেডিং স্থগিত করেছিল। অভ্যুত্থানের ফলে মায়ানমারের রিয়েল এস্টেট বাজার বিপর্যস্ত হয়ে পড়ে এবং বিক্রয়-ক্রয় লেনদেন প্রায় ১০০% কমে যায়।
অমৃতরামম
অমৃতারাম একটি ২০২০ সালের ভারতীয় তেলুগু-ভাষার প্রণয়ধর্মী চলচ্চিত্র, যা সুরেন্দ্র কন্টাদ্দি রচিত এবং পরিচালিত, রাম মিত্তাকান্তি এবং অমিতা রাঙ্গনাথ অভিনীত। ছবিটিতে সংগীত করেছেন এনএস প্রসু। এটি প্রথম তেলুগু চলচ্চিত্র যা ওটিপি মিডিয়া পরিষেবা দ্বার প্রকাশিত হয়েছিল। প্লটটি অস্ট্রেলিয়ায় একজন এনআরআই (অস্ট্রেলিয়া বসবাসরত ভারতীয়) দম্পতির একে অপরের চারদিকে ঘোরে। জি৫ -এ মুক্তি পাবার পর ছবিটি দর্শকদের কাছ থেকে ঈষদুষ্ণ সাড়া পেয়েছিল।
নির্মাণ এবং মুক্তি
পুরো ছবিটির শুটিং অস্ট্রেলিয়ার নিউ সাউথ ওয়েলসে হয়েছিল।
চলচ্চিত্রটি প্রাথমিকভাবে ২০২০ সালের ২৫ শে মার্চ নাট্যমঞ্চে মুক্তি পাওয়ার জন্য নির্ধারিত ছিল, তবে কোভিড -১৯ মহামারীজনিত কারণে স্থগিত হয়েছিল। ২০২০ সালের ২৯ এপ্রিল, ছবিটি সরাসরি জি৫ -এ মুক্তি পেয়েছিল।
অভ্যর্থনা
টাইমস অফ ইন্ডিয়া ছবিটি ২/৫ রেট করেছে এবং ছবিটিকে একটি "মেলোড্রামার ওভারডোজ" হিসাবে আখ্যায়িত করেছিল। নবীন অভিনেতাদের সম্পর্কে, পর্যালোচনাতে যোগ করা হয়েছিল যে, "পারফরম্যান্স চিত্তাকর্ষক নয় এবং উভয় প্রধান চরিত্র কোনও ছাপ রাখতে ব্যর্থ হয়েছে।" দ্য হিন্দু পত্রিকার সংগীতা দেবী ডুন্ডু বলেছিলেন যে " অমৃতামমের গল্পটি পুরনো মনে হয়।" এবং "চিরন্তন প্রেমের কাহিনী হতে খুব বেশি চেষ্টা করেছে" সাক্ষী সংবাদপত্রের একজন পর্যালোচক লিখেছেন যে ছবির চিত্রনাট্য নতুন কিছু দিতে পারে নি।
আমেরিকান ইন্টারন্যাশনাল ইউনিভার্সিটি-বাংলাদেশ
আমেরিকান ইন্টারন্যাশনাল ইউনিভার্সিটি-বাংলাদেশ (এআইইউবি) (American International University-Bangladesh), বাংলাদেশের একটি বেসরকারি বিশ্ববিদ্যালয়। এটি রাজধানী ঢাকার কুড়িল এলাকায় অবস্থিত। এটি প্রতিষ্ঠিত হয় ১৯৯৪ সালে। স্প্রিং সেমিস্টার ২০১৯-২০২০ এর হিসাব অনুযায়ী এই বিশ্ববিদ্যালয়ে ১৮,০০০(প্রায়) ছাত্র/ছাত্রী পড়াশোনা করছেন। প্রধানত প্রকৌশল ও ব্যবসায় শিক্ষা শাখায় মোট ৪টি অনুষদ থেকে স্নাতক এবং স্নাতকোত্তর ডিগ্রি দেয়া হয়।
ইতিহাস
বিশ্ববিদ্যালয়টি ১৯৯৪ সালে ড. আনোয়ারুল আবেদীন এবং ফিলিপাইনের আমা গ্রুপ অফ কোম্পানিজ যৌথ বিনিয়োগে 'প্রাইভেট ইউনিভার্সিটি অ্যাক্ট, ১৯৯২' এর অধীনে প্রতিষ্ঠা করেন। পরবর্তিতে 'আমা গ্রুপ' (AMA Group of Companies) অংশিদারিত্ব ছেড়ে দিলে বিশ্ববিদ্যালয়টির নাম আমা ইন্টারন্যাশনাল ইউনিভার্সিটি-বাংলাদেশ থেকে আমেরিকান ইন্টারন্যাশনাল ইউনিভার্সিটি-বাংলাদেশ (এআইইউবি) হয়।
ক্যম্পাসসমূহ
বিশ্ববিদ্যালয়টি ঢাকার কুড়িলে (কুড়াতলী রোড) অবস্থিত। প্রায় ৩০ একর জমির উপরে বিশ্ববিদ্যালয়টির স্থায়ী ক্যাম্পাস অবস্থিত। প্রায় ১,৩০০,০০০ বর্গফুট এলাকা জুড়ে ক্যাম্পাসের বিভিন্ন ভবন রয়েছে। বিভিন্ন ভবনে বিভিন্ন অণুষদ ও বিভিন্ন বিভাগ অবস্থিত।
অণুষদ এবং বিভাগ সমূহ
বর্তমানে বিশ্ববিদ্যালয়ে ৪ টি অণুষদের অধিনে ১৫ টি বিভাগ রয়েছে। এগুলো হল -
ল্যাবরেটরী
বিশ্ববিদ্যালয়টি ইঞ্জিনিয়ারিং এর জন্য একটি আদর্শ বিশ্ববিদ্যালয়। উক্ত বিশ্ববিদ্যালয় তে নিম্নে উল্লেখিত ল্যাবসমূহ রয়েছে।
লাইব্রেরী
বিশ্ববিদ্যালয়ের ক্যাম্পাস ১ ও ৫ এর নিচতলাতে বিশ্ববিদ্যালয়ের লাইব্রেরি অবস্থিত। এখানে শীতাতপ নিয়ন্ত্রিত পরিবেশে একসাথে ৫০০ জনেরও বেশি ছাত্রের পড়ার ব্যবস্থা আছে। এ আই ইউ বি লাইব্রেরিতে রেফারেন্স ও জার্নালের একটি বিশাল সংগ্রহ রয়েছে। বর্তমানে লাইব্রেরিতে প্রায় ২৯,২৩১টি বিভিন্ন বিষয় এর উপর বই এবং ১৩২ টি অনলাইন জার্নাল রয়েছে। এছাড়াও লাইব্রেরিতে বিভিন্ন বিষয়ের উপর ৯১২ টি ভিডিও সিডির সংগ্রহ রয়েছে। লাইব্রেরী পরিচালনার জন্য এবং ব্যবহারকারীদের সুবিধার জন্য একটি কেন্দ্রীয় সফটওয়্যার সিস্টেম রয়েছে।
মিলনায়তন
নানা অনুষ্ঠান আয়োজনের জন্য বিশ্ববিদ্যালয়ের একটি গোছানো মিলনায়তন আছে। মিলনায়তনে ২১০ জনের জন্য আসন এর ব্যবস্থা আছে। এতে শীতাতপ নিয়ন্ত্রক সহ আধুনিক সকল সুযোগ সুবিধা বিদ্যমান।
সমাবর্তন এবং স্নাতক
বিশ্ববিদ্যালয় থেকে এই পর্যন্ত ১৭টি সমাবর্তনে ২২১৩৫ জন স্নাতক ডিগ্রি লাভ করেছে।
বিশ্ববিদ্যালয়ের ক্লাবসমূহ
বিশ্ববিদ্যালয়তে সহ-শিক্ষা কার্যক্রম এর অংশ হিসেবে বেশ কিছু ক্লাব এবং সংগঠন রয়েছে। সেগুলো হল -
এফিলিয়েশন
এআইউবি এর সাথে বিশ্বের বিভিন্ন দেশের বিশ্ববিদ্যালয় এবং সংস্থা এর সাথে সম্পর্ক এবং এফিলিয়েশন রয়েছে।
এছাড়াও, এআইউবি নিম্নলিখিত সংগঠনসমূহের সদস্যপদ লাভ করেছে -
পাঠ্যক্রম বহির্ভূত কার্যক্রম
এআইইউবি হল বাংলাদেশের আটটি বিশ্ববিদ্যালয়ের মধ্যে একমাত্র বিশ্ববিদ্যালয় যারা এসিএম আন্তর্জাতিক কলেজিয়েট প্রোগ্রামিং প্রতিযোগিতার (ACM ICPC) সর্বোচ্চ স্তরে অংশগ্রহণ করেছে যা সাধারণত এসিএম আইসিপিসি ওয়ার্ল্ড ফাইনাল নামে পরিচিত।
গ্যালারি
সংযোগ=//upload.wikimedia.org/wikipedia/commons/thumb/2/22/Nightview-AIUB permanent campus.jpg/220px-Nightview-AIUB permanent campus.jpg|থাম্ব| রাতের দৃশ্য সংযোগ=//upload.wikimedia.org/wikipedia/commons/thumb/b/bd/Between ANNEX 2 & 3.jpg/220px-Between ANNEX 2 & 3.jpg|alt=|থাম্ব| অস্থায়ী এনেক্স সংযোগ=//upload.wikimedia.org/wikipedia/commons/thumb/7/74/Aiub interior (night).jpg/220px-Aiub interior (night).jpg|থাম্ব| রাতে এআইইউবি এর ভেতরের দৃশ্য
রাঙ্গামাটি সদর উপজেলা
রাঙ্গামাটি সদর বাংলাদেশের রাঙ্গামাটি জেলার অন্তর্গত একটি উপজেলা।
অবস্থান ও আয়তন
রাঙ্গামাটি সদর উপজেলার মোট আয়তন ৫৪৬.৪৯ বর্গ কিলোমিটার। রাঙ্গামাটি জেলার মধ্যাংশে ২২°৩০´ থেকে ২২°৪৯´ উত্তর অক্ষাংশ এবং ৯২°০৪´ থেকে ৯২°২২´ পূর্ব দ্রাঘিমাংশ জুড়ে রাঙ্গামাটি সদর উপজেলার অবস্থান। রাঙ্গামাটি জেলা সদর এ উপজেলায় অবস্থিত। এ উপজেলার উত্তরে নানিয়ারচর উপজেলা ও লংগদু উপজেলা, দক্ষিণে কাপ্তাই উপজেলা ও বিলাইছড়ি উপজেলা, পূর্বে বরকল উপজেলা ও জুরাছড়ি উপজেলা, পশ্চিমে কাউখালী উপজেলা।
প্রশাসনিক এলাকা
১৮৬০ সালে রাঙ্গামাটি কোতোয়ালী থানা প্রতিষ্ঠিত হয় এবং ১৯৮৩ সালে প্রশাসনিক বিকেন্দ্রীকরণের ফলে রাঙ্গামাটি সদর উপজেলায় রূপান্তরিত হয়। এ উপজেলায় ১টি পৌরসভা ও ৬টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম রাঙ্গামাটি কোতোয়ালী থানার আওতাধীন।
জনসংখ্যার উপাত্ত
২০১১ সালের পরিসংখ্যান অনুযায়ী রাঙ্গামাটি সদর উপজেলার জনসংখ্যা ১,২৪,৭২৮ জন। এর মধ্যে পুরুষ ৬৬,২১২ জন এবং মহিলা ৫৮,৫১৬ জন। মোট জনসংখ্যার ৪০% মুসলিম, ১২.২৫% হিন্দু, ৪৬.৫৫% বৌদ্ধ এবং ১.২% খ্রিস্টান ও অন্যান্য ধর্মাবলম্বী রয়েছে। এ উপজেলায় চাকমা, মারমা, তঞ্চঙ্গ্যা, ত্রিপুরা, খুমি, চাক, লুসাই, পাংখোয়া প্রভৃতি উপজাতি নৃ-গোষ্ঠীর বসবাস রয়েছে।
শিক্ষা
রাঙ্গামাটি সদর উপজেলার সাক্ষরতার হার ৬৪.৫০%। এ উপজেলায় ১টি মেডিকেল কলেজ, ২টি সরকারি কলেজ, ১টি ফাজিল মাদ্রাসা, ১টি কারিগরী প্রশিক্ষণ কেন্দ্র, ১টি আলিম মাদ্রাসা, ১৮টি মাধ্যমিক বিদ্যালয়, ১টি দাখিল মাদ্রাসা, ১২টি নিম্ন মাধ্যমিক বিদ্যালয় ও ১০৩টি প্রাথমিক বিদ্যালয় রয়েছে।
যোগাযোগ ব্যবস্থা
রাঙ্গামাটি সদর উপজেলায় যোগাযোগের প্রধান সড়ক চট্টগ্রাম-রাঙ্গামাটি মহাসড়ক। সব ধরনের যানবাহনে যোগাযোগ করা যায়।
হাট-বাজার
রাঙ্গামাটি সদর উপজেলায় ১৭টি হাট-বাজার রয়েছে। এর মধ্যে মানিকছড়ি হাট, রাঙ্গাপানি হাট, জীবতলী হাট, আওলাদ হাট, বন্দুকভাঙ্গা বাজার, বড় মাইনীমুখ বাজার এবং রাঙ্গামাটি নতুন বাজার উল্লেখযোগ্য।
মুক্তিযুদ্ধের ঘটনাবলী
মুক্তিযুদ্ধের সময় এ উপজেলা ১নং সেক্টরের অধীনে ছিল। ২৭ মার্চ স্টেশন ক্লাবের মাঠে মুক্তিযোদ্ধাদের অস্থায়ী ট্রেনিং ক্যাম্প খোলা হয়। ২৯ মার্চ ৬০ জনের ১টি দল যুদ্ধ প্রশিক্ষণ নেওয়ার জন্য ভারতে যায়। ২ এপ্রিল তৎকালীন জেলা প্রশাসক হোসেন তৌহিদ ইমাম রাজকোষ থেকে প্রচুর অর্থ এবং পুলিশ, আনসার ও ইপিআরদের অস্ত্র মুক্তিযোদ্ধাদের হাতে তুলে দেন। ১০ এপ্রিল ১ম দল যুদ্ধ প্রশিক্ষণ শেষে ফিরে আসে এবং পরবর্তীতে তারা বিভিন্ন এলাকায় যুদ্ধ প্রশিক্ষণ প্রদান করে। ১৯৯২ সালের ২০ মে আদিবাসী বাঙ্গালী সংঘর্ষ ঘটে। ১৯৯৭ সালের পার্বত্য শান্তিচুক্তি অনুযায়ী তিন পার্বত্য জেলা নিয়ে গঠন করা হয় আঞ্চলিক পরিষদ যার সদর দপ্তর রাঙামাটি শহরে অবস্থিত।
ঢাকা বিশ্ববিদ্যালয় মেট্রো স্টেশন
ঢাকা বিশ্ববিদ্যালয় মেট্রো স্টেশন হলো ঢাকা মেট্রোর এমআরটি লাইন ৬-এর একটি মেট্রো স্টেশন। এই স্টেশনটি ঢাকা বিশ্ববিদ্যালয় এলাকায় অবস্থিত। এটি ২০২৩ সালের নভেম্বরে চালু করার কথা রয়েছে
ইতিহাস
২৮ ডিসেম্বর ২০১৪ সালে এমআরটি লাইন ৬-এর ধারণাগত নকশা তৈরি করা হয়। শহীদ মিনারের পাশ দিয়ে রেলপথটির রুট নির্ধারণের পর আপত্তির মুখে তা পরিবর্তন করে ঢাকা বিশ্ববিদ্যালয়ের শিক্ষক-শিক্ষার্থী কেন্দ্রের সামনে নিয়ে যাওয়ার পরিকল্পনা করা হয়। এর প্রতিবাদে ২০১৬ সালের ৭ জানুয়ারি ঢাকা বিশ্ববিদ্যালয়ের শিক্ষার্থীরা বিভিন্ন কর্মসূচি পালন করে। অন্যদিকে দুই মাসের মধ্যে নির্মাণকাজ শুরু হবে বলে ঢাকা বিশ্ববিদ্যালয় থেকে মেট্রো রুট সরানোর সম্ভাবনা সড়ক পরিবহন ও সেতুমন্ত্রী ওবায়দুল কাদের নাকচ করে দেন। তিনি জানান যে মেট্রো রেল লাইনে শব্দ নিরোধক প্রযুক্তি ব্যবহার করা হবে বিধায় বিশ্ববিদ্যালয়ের কার্যক্রমে কোনো সমস্যা হবে না। বিরোধ মীমাংসার জন্য শিক্ষার্থীদের সাথে বৈঠক করা হয়। ঢাকা বিশ্ববিদ্যালয় এলাকায় মেট্রো স্টেশন নির্মাণ করার সুবিধা নিয়ে আলোচনার পর তারা নিজেদের বিরোধিতা প্রত্যাহার করে নেয়।
স্টেশনটি "প্যাকেজ সিপি-০৩"-এর অধীনে নির্মিত হয়। স্টেশন ও রেলপথের জন্য উত্তোলিত সেতু নির্মাণের আবেদনের বিজ্ঞপ্তি ২০১৫ সালের ৩০ জুন প্রকাশিত হয় এবং আবেদনের জমার শেষ তারিখ ছিল ৯ সেপ্টেম্বর ২০১৫। ইতালীয়-থাই উন্নয়ন পাবলিক কোম্পানি লিমিটেড "প্যাকেজ সিপি-০৩"-এর কাজের চুক্তি লাভ করে। চুক্তি দলিলটি এনবিআর তদন্ত এবং আইন ও সংসদ বিষয়ক তদন্তের জন্য ২০১৭ সালের ২৯ মার্চ মন্ত্রণালয়ে প্রেরণ করা হয়। এই চুক্তি প্যাকেজের জন্য স্বাক্ষর অনুষ্ঠান ২০১৭ সালের ৩ মে ঢাকার প্যান প্যাসিফিক সোনারগাঁও হোটেলে অনুষ্ঠিত হয়। ১ জুলাই ২০২০ তারিখে স্টেশনটির নির্মাণ কাজ শুরু হয়।
বারো ইমাম
বারো ইমাম বা দ্বাদশ ইমাম (ٱلَأَئِمَّة ٱلْٱثْنَا عَشَر;, Davâzdah Emâm) হলেন শিয়া ইসলামের ইসনা আশারিয়া (আলবীয় ও আলেভি-সহ) শাখার বিশ্বাসমতে পয়গম্বর মুহাম্মাদের আধ্যাত্মিক ও রাজনৈতিক স্থলাভিষিক্তগণ। ইসনা আশারিয়া ধর্মতত্ত্ব অনুযায়ী বারো ইমাম হলেন অনুকরণীয় ব্যক্তিত্বগণ যাঁরা ন্যায়বিচারের সাথে মুসলিম সম্প্রদায়কে শাসনের পাশাপাশি শরীয়ত ও কুরআনের গূঢ়ার্থ সংরক্ষণ ও ব্যাখ্যা করতে সক্ষম। নবী মুহাম্মদ ও ইমামদের কথা ও কাজ সমাজের জন্য অনুসরণীয় পথপ্রদর্শক ও আদর্শ; কাজেই তাঁদের অবশ্যই ত্রুটিহীন ও নিষ্পাপ হতে হবে এবং অবশ্যই মুহাম্মাদের মাধ্যমে আল্লাহর ফরমান বা নাস দ্বারা মনোনীত হতে হবে।
ইমামত
শিয়া মুসলিমদের ইসনা আশারিয়া মতবাদ অনুযায়ী, ইসলামের নবী মুহাম্মদ ও তাঁর আহলে বাইত (পরিবারের লোকজন) হিকমতের অধিকারী এবং ভুলভ্রান্তির ঊর্ধ্বে অর্থাৎ অভ্রান্ত। তাঁরা যে দুঃখ-কষ্ট ও নিপীড়ন ভোগ করেছিলেন, তার ছিল বৃহত্তর উদ্দেশ্য এবং তাঁদের ভক্তদের জন্য ঐশ্বরিক তথা ইলাহী অনুগ্রহের একটি উপায় ছিল। যদিও ইমামরা কোন ঐশ্বরিক বার্তা বা ওহী গ্রহণ করে না, কিন্তু সৃষ্টিকর্তার সাথে তাদের একটি সম্পর্ক রয়েছে, যেটির মাধ্যমে সৃষ্টিকর্তা তাকে পথপ্রদর্শন করেন এবং ইমামরা সে পথ মানুষকে দেখান। ইমামরা পথপ্রদর্শিত হন কিছু লুকায়িত গোপন গ্রন্থ যেমন, আল-জাফর এবং আল-জামিয়া এবং অবিকৃত তাওরাত ও ইঞ্জিলের মাধ্যমে। ইমামত, অর্থাৎ ইমামদের উপর বিশ্বাস হচ্ছে ইসনা আশারিয়া শিয়াদের মূল ধর্ম বিশ্বাসের একটি এবং সেটির ভিত্তি হচ্ছে যে আল্লাহ কখনো মানুষদের পথপ্রদর্শন ছাড়া ছেড়ে দিবেন না।
ইসনা আশারিয়া মতে, সবসময় একজন ইমাম থাকেন প্রত্যেক যুগের জন্য, যিনি মুসলিম সম্প্রদায়ের বিশ্বাস ও আইনের সমস্ত বিষয় সম্বন্ধে ঐশ্বরিকভাবে তথা আল্লাহ কর্তৃক নিযুক্ত কর্তা হিসেবে বিবেচিত। আলী ইবনে আবু তালিব ছিলেন বারো ইমামের প্রথম ইমাম এবং ইসনা আশারিয়ার আলোকে, মুহাম্মদের যোগ্য স্থলাভিষেক। এই ধারাবাহিকতায় মুহাম্মাদের কন্যা ফাতেমার সাথে সম্পর্কযুক্ত পুরুষ বংশধারা তাঁর স্থলাভিষেক। প্রত্যেক ইমাম তাঁর ঠিক আগের ইমামের পুত্র, শুধুমাত্র হোসাইন ইবনে আলী ছাড়া যিনি হাসান ইবনে আলীর ভাই ছিলেন। দ্বাদশ এবং সর্বশেষ ইমাম হচ্ছেন মুহাম্মাদ আল-মাহদী; ইসনা আশারিয়াগণ বিশ্বাস করে যে বর্তমানে তিনি জীবিত এবং গুপ্ত অবস্থায় আছেন এবং তিনি পৃথিবীতে ন্যায় নিয়ে আসার জন্য ফিরবেন। ইসনা আশারিয়া এবং আলেভী মুসলিমরা বিশ্বাস করে যে বারো ইমামের কথা হাদিসের মধ্যে রয়েছে বারো উত্তরাধিকারী হিসাবে। সকল ইমামই অপ্রাকৃতিকভাবে মৃত্যুবরণ করেছেন, শুধুমাত্র শেষ ইমাম ছাড়া, ইসনা আশারিয়া এবং আলেভী বিশ্বাস অনুযায়ী যিনি এখন গুপ্তভাবে আছেন।
বারো ইমামদের মধ্যে অনেকেই সুফী ক্রমের প্রধান ব্যক্তিও ছিলেন, এবং ইসলামের আধ্যাত্মিক প্রধান হিসাবে দেখা যায়। কারণ সুফী ক্রমের (সিলসিলা) বেশিরভাগের পূর্বসূরী বারো ইমামের একজনের সাথে সংযুক্ত।
খুনমিং মেট্রো
খুনমিং মেট্রো বা খুনমিং রেল ট্রানজিট হ'ল ইউনান প্রদেশের রাজধানী খুনমিংয়ের একটি দ্রুতগামী গণপরিবহন ব্যবস্থা। মেট্রো ব্যবস্থা নির্মাণের আগে ৩ মিলিয়নেরও বেশি জনসংখ্যার সাথে খুনমিং ছিল মেট্রো ব্যবস্থা ছাড়া চীনের অন্যতম বৃহত্তম শহর। নির্মাণাধীন আরও ৩ টি লাইন সহ পরিবহন ব্যবস্থাটিতে ৩ টি সক্রিয় মেট্রো লাইন রয়েছে। মেট্রোটি সাধারণত শহরের কেন্দ্রস্থলে ভূগর্ভস্থ রেলপথ এবং শহরতলির অংশে উত্তোলিত রেলপথ নিয়ে গঠিত।
প্রেক্ষাপট
খুনমিংয়ের রাস্তাগুলি দীর্ঘদিন ধরে যানজটের সমস্যায় জর্জরিত ছিল এবং ১৯৯০-এর দশকের শেষের দিকে একটি পাতাল রেল ব্যবস্থা নিয়ে আলোচনা হচ্ছে। ২০০৬ সালের প্রস্তাবনায় উত্তর-দক্ষিণ লাইন এবং একটি পূর্ব-পশ্চিম লাইন দিয়ে ২০০৮ সালে নির্মাণকাজ শুরু হয়। বর্তমান দ্রুতগামী গণপরিবহন ব্যবস্থাটি ২০০৯ সালে প্রথম ঘোষণা করা হয়, সেই বছরের শেষের দিকে নির্মাণের কাজ নির্ধারিত হওয়ার সাথে। প্রস্তাবিত রুটগুলি কেবল খুনমিং শহরের কেন্দ্রস্থলে যাত্রীদের পরিষেবা দেবে না, শহরের দক্ষিণ-পূর্বাঞ্চলে উন্নয়নেও সহায়তা করবে। চেংগং শহরতলিতে সাম্প্রতিক নির্মাণের গতি বাড়ানোর হয়েছে, যদিও বেশিরভাগ নতুন অগ্রগতি পর্যাপ্ত গণপরিবহন সংযোগ ছাড়া অবরুদ্ধ ছিল। সুতরাং, খুনমিং মেট্রো শহরের মূল যানজটের সমস্যা নিরসন এবং শহরের দক্ষিণ-পূর্ব দিকে বৃদ্ধিকে উৎসাহ করার দ্বৈত উদ্দেশ্যকে পরিপূর্ণ করে।
রোলিং স্টক
লাইন ৬: ট্রেনগুলি চীন সাউথ লোকোমোটিভ অ্যান্ড রোলিং স্টক কর্পোরেশন লিমিটেড (সিএসআর) ঝুঝৌ দ্বারা নির্মিত হয়। ৬ টি গাড়ি সেট ১২০ কিলোমিটার/ঘণ্টা বেগে চলতে সক্ষম। এই গতিবেগে পরিচালনার সুরক্ষা উদ্বেগের সমাধান করতে সিএসআর ২০১১ সালের অক্টোবরে সাংবাদিকদের সাথে বৈঠক করে।
সানা সৈয়দ
সানা সৈয়দ হলেন একজন ভারতীয় অভিনেত্রী যিনি এমটিভি ইন্ডিয়ার এমটিভি স্প্লিটসভিলা ৮ এ অংশগ্রহণের জন্য পরিচিত। তিনি বর্তমানে স্টার প্লাসে দিব্য দৃষ্টি ধারাবাহিকে দৃষ্টি চরিত্রে অভিনয় করছেন।
কর্মজীবন
২০১৬ সালে তিনি স্টার প্লাসের জানা না দিল সে দূর ধারাবাহিকে অদিতি চরিত্রে অভিনয় করেন। ২০১৮ সালে তিনি স্টার ভারতের পাপা বাই চান্স ধারাবাহিকে অমৃত কাক্কার চরিত্রে অভিনয় করেন।
বর্তমানে তিনি স্টার প্লাসে দিব্য দৃষ্টি ধারাবাহিকে দৃষ্টি চরিত্রে অভিনয় করছেন।
বর্ষসেরা ভিডিওর জন্য গ্র্যামি পুরস্কার
১৯৮২ সালে সর্বপ্রথম মাইকেল নেজমিথ তার এলিফ্যান্ট পার্টস এ্যালবামের জন্য "দেশীয় বাজারে সেরা ভিডিও, যেকোন ফরম্যাটে ভিডিও ক্যাসেট বা ডিস্কের জন্য পুরস্কার লাভ করেছিলেন"। ১৯৮৩ সালে, অলিভিয়া নিউটন-জন পুরস্কৃত হয়েছিলেন তার অলিভিয়া ফিজিক্যালের জন্য। ১৯৮৪ সালের শুরুর দিকে গ্র্যামি পুরস্কারের, বর্ষসেরা ভিডিও ক্যাটাগরি পরিবর্তিত হয়ে শ্রেষ্ঠ ভিডিও, সংক্ষিপ্ত রূপ এবং শ্রেষ্ঠ ভিডিও অ্যালবাম হিসেবে রূপ নেয় (বর্তমানে যা যথাক্রমে শ্রেষ্ঠ সঙ্গীত ভিডিও এবং শ্রেষ্ঠ সঙ্গীত চলচ্চিত্র)।
পুরস্কার প্রাপকগণ
thumb|left|[[মাইকেল নেসমিথ ২০১২ সালে সঙ্গীত পরিবেশন করছেন|alt=]]
২৪তম গ্র্যামি পুরস্কারে (১৯৮২), বছরের শ্রেষ্ঠ ভিডিওর জন্য মনোনয়ন পেয়েছিল যথাক্রমে, ইউবি ব্লেইক ওয়ান নাইটস্ট্যান্ড: অ্যা কিবোর্ড ইভেন্ট-এর জন্য, সঙ্গীতদল ব্ল্যন্ডি তাদের ইট টু দ্য বিট, ব্রুস সেথ গ্রীন পেয়েছিলেন তাদের পাজল ও গেম হিসেবে পরিচিত অংশগ্রহণমূলক ভিডিও সংগ্রহ দ্য ফাস্ট ন্যাশানাল কিডিস্ক,  এবং দ্য মাংকিস-এর সাবেক সদস্য মাইকেল নেসমিথ তার এলিফ্যান্ট পার্টস (এছাড়াও মাইকেল নেজমিথইন এলিফ্যান্ট পার্টস নামেও পরিচিত) ঘণ্টাব্যাপী ভিডিওর জন্য।   ওয়ান নাইট স্ট্যান্ড ছিল মুলত কার্নেগি হলে অনুষ্ঠিত একটি জ্যাজ  প্রোগ্রামের রেকর্ডিং যেখানে এ্যান ইভিনিং অব অল স্টারস শিরোনামের অনুষ্ঠানে কেনি ব্যারন, আর্থার ব্লাইথ, জর্জ ডিউক, হার্বি হ্যানকক, রোল্যান্ড হানা, ববি হ্যাচারসন এবং আরও দশজনের মতো সঙ্গীতঙ্গ উপস্থিত ছিলেন। ব্লন্ডি'র ভিডিও ক্যাসেট ইট টু দ্য বিট তাদের একই শিরোনামের অ্যালবামে ১৯৭৯ সালে প্রকাশিত হয়েছিল। দ্য ফাস্ট ন্যাশানাল কিডিস্ক, অন্যতম প্রথম মিথস্ক্রিয়া ও শিক্ষামুলক ভিডিওডিস্কস, যার বিষয়বস্তু বিশেষভাবে শিশুদের জন্যই নির্মাণ করা হয়েছিল।  কোন ধরনের ফেন্সি ডিজিটাল ইফেক্টস ব্যবহার ছাড়াই গ্রীন তাদের কিডিস্ক ভিডিওতে পাঁচ থেকে দশ ঘণ্টার মিথস্ক্রিয়ামুলক বৈশিষ্ট্য মাত্র ত্রিশ মিনিটের মধ্যে সংযোজন করতে সক্ষম হয়েছিলেন, দ্বৈত অডিও ট্র্যাকস, ফ্রিজ ফ্রেমিং, স্লো মোশন ও অন্যান্য কৌশল প্রয়োগ করার মাধ্যামে। এছাড়াও ভিডিওতে বৈশিষ্ট্য হিসেবে ছিল উড়োজাহাজ উডানো, কৌতুককথন, কাগজের উড়োজাহাজ তৈরি, সঙ্গীত এবং অন্যান্য গেম।
পুরস্কার জয়ী নেসমিথ, হোম ভিডিওতে টেলিভিশন প্রোগ্রাম ও চলচ্চিত্র বিতরণকারী কোম্পানি স্থাপনকারী পথিকৃতদের একজন, তাছাড়াও তিনি টেলিভিশনের মিউজিক ভিডিও ফরম্যাট প্রতিষ্ঠাকারী হিসেবে পরিচিত, যা পরবর্তিতে এমটিভিতে পরিবর্তিত হয়। ১৯৭৬ সালে নেসমিথ তার গান "রিও" এর জন্য একটি ভিডিও নির্মাণ করেছিলেন, এটি পরে মন্টেজ অব মিউজিক অ্যান্ড গ্যাগস-এর সঙ্গে সংযুক্ত হয়, এবং প্যাসিফিক আর্টস ভিডিও রেকর্ডস কোম্পানি গঠনের পর তা এলিফ্যান্ট পার্টস নামেই পরিচিতি লাভ করে। ১৯৮৫ সালে এলিফ্যান্টস পার্টস মাইকেল নেসমিথ ইন টেলিভিশন পার্টস শিরোনামে এনবিসির গ্রীষ্মকালীন ধারাবাহিকে সাত-পর্বে গৃহীত হয়েছিল।
thumb|right|upright|alt=A woman with blond hair in black clothing, holding a microphone|২০০৮ সালে [[সিডনি|সিডনিতে সঙ্গীত পরিবেশন করছেন ১৯৮৩ সালের পুরস্কার বিজয়ী অলিভিয়া নিউটন-জন]]
২৫তম গ্র্যামি পুরস্কার মনোনয়নপ্রাপ্তরা হলেন, ভিশনস: এলটন জনএর জন্য এলটন জন, অলিভিয়া ফিজিক্যাল-এর জন্য অলিভিয়া নিউটন-জন, দ্য টিউব্‌স ভিডিও-এর জন্য রক ব্যান্ড দ্য টিউবস, জ্যাকুইস অফেনব্যাচ' তার রেকর্ডিং অপেরা দ্য টেলস অব হফম্যান যা পরিচালনায় ছিলেন রয়্যাল অপেরার জর্জ পেট্রে ও প্ল্যাসিদ্যু ডমিনগু, এছাড়াও মনোনয়ন পেয়েছিলেন শিশুদের জন্য মিথস্ক্রিয়ামুলক ভিডিও ফান এ্যান্ড গেমস, যেখানে বেশকজন শিল্পীর অংশগ্রহণ করেছিলেন এবং ভিডিওটি প্রযোজনা করেছিলেন মার্গারেট মরফি। ভিশন এবং দ্য টিউব্‌স ভিডিও দুইটি পরিচালনায় ছিলেন রাসেল মুল্যাচি। এলটন জনের ভিশনস অ্যালবাম নির্মিত হয়েছিল তার ১৯৮১ সালে প্রকাশিত দ্য ফক্স অ্যালবামের সকল গান অবলম্বনে। ব্যান্ডদল টিউবের অফিসিয়াল সাইটের মতে, পুনঃবার প্রকাশিত না হওয়া সংগৃহীত ভিডিওটি প্রথম দেখা যায় তাদের ১৯৮১ সালের দ্য কম্পলিশন ব্যাকওয়ার্ড প্রিন্সিপাল অ্যালবামে। নিউটন-জনকে ১৯৮৩ সালের ফেব্রুয়ারিতে লস অ্যাঞ্জেলেসের শ্রাইন অডোটেরিয়ামে পুরস্কার প্রদান করা হয়। ১৯৭৮ সালে গ্রীজ চলচ্চিত্রে তার ভূমিকা, ১৯৮১ সালের ফিজিক্যাল অ্যালবামের গানে শারীরিক কসরতের ভিডিও এবং সর্বোপরি বিভিন্ন যৌন উস্কানিমূলক বক্রোক্তি সেসময়ে ব্যাপক বিতর্কের সৃষ্টি করেছিল।
বিভাগ স্থগিতকরণ
বর্ষসেরা ভিডিও বিভাগের পুরস্কারটি ১৯৮৪ সালে এমটিভি ভিডিও মিউজিক পুরস্কার চালুর মাধ্যমে স্থগিত হয়ে যায়, এবং বছরের শ্রেষ্ঠ ভিডিওর জন্য পুরস্কার হিসেবে এমটিভি ভিডিও মিউজিক পুরস্কার প্রদানের রীতি চালু হয়। এই আকাদেমি ২৬তম গ্র্যামি পুরস্কারে শ্রেষ্ঠ ভিডিও, সংক্ষিপ্ত ফর্ম এবং শ্রেষ্ঠ ভিডিও অ্যালবাম ক্যাটাগরিতে অঙ্গীভুত করে। ১৯৮৮ ও ১৯৮৯ সালে এ ধারাবাহিকতা পরিবর্তিত হয় এবং ১৯৯০ সালে এই ক্যাটাগরিটি বেস্ট কনসেপ্ট মিউজিক ভিডিও ও বেস্ট পারফরমেন্স মিউজিক ভিডিও হয়। ১৯৯০ সালে আকাডেমি তাদের পুরোনো সংষ্করণে ফিরে যায়, যদিও ২০১৪ সালে এ পুরস্কারটি দইটি ভিন্ন নামে শ্রেষ্ঠ সঙ্গীত চলচ্চিত্র ও শ্রেষ্ঠ সঙ্গীত ভিডিও হিসেবে প্রদান করা হয়।
শনিবারের চিঠি
thumb|300px|শনিবারের চিঠি পত্রিকার ২টি পাতা।
শনিবারের চিঠি বাংলাভাষার অন্যতম বিখ্যাত সাহিত্য-সাময়িকী, যা বিংশ শতকের প্রথমার্ধে ১৯২৪ খ্রিষ্টাব্দে প্রবর্তিত হয়েছিল। এটি ছিল একটি সাপ্তাহিক কাগজ এবং এর মূল স্বত্বাধিকারী ছিলেন অশোক চট্টোপাধ্যায় যোগানন্দ দাস এর প্রতিষ্ঠাতা সম্পাদক। তবে আদ্যোপান্ত শনিবারের চিঠি'র প্রাণপুরুষ ছিলেন কবি-সাহিত্যিক সজনীকান্ত দাস। শনিবারের চিঠি দু‌ই পর্যায়ে প্রকাশিত হয়েছিল। এর প্রথম প্রকাশ ১০ই শ্রাবণ ১৩৩১ তথা ১৯২৪ খ্রিস্টাব্দের ২৬শে জুলাই। প্রতিষ্ঠালগ্নে সম্পাদক ছিলেন যোগানন্দ দাস। তবে ভাদ্র ১৩৩১/ ফাল্গুন ১৩৩১ সংখ্যা (সাপ্তাহিক একাদশ সংখ্যা) থেকে সজনীকান্ত দাস সম্পাদকের দায়িত্ব পালন করেছেন। এতে যারা লিখেছেন তাদের মধ্যে অন্যতম মোহিতলাল মজুমদার, হেমন্তকুমার চট্টোপাধ্যায়, নীরদচন্দ্র চৌধুরী পরিমল গোস্বামী প্রমুখ। এঁদের ভাষা ছিল ব্যঙ্গময়; সমালোচনার লক্ষ্য ছিল পিত্ত জ্বালিয়ে দেয়া।
প্রভাব
এই সাপ্তাহিক সাহিত্যপত্রটি ১৯৩০-৪০-এর দশকে কলকাতা কেন্দ্রিক বাঙলা সাহিত্যের জগতে বিশেষ সাড়া জাগিয়েছিল। আধুনিক বাংলা সাহিত্যের পথিকৃৎ কল্লোল, প্রগতি, কালি-কলম, পরিচয়, পূর্বাশা, কবিতা, চতুরঙ্গ প্রভৃতি পত্রিকাসমূহের সঙ্গে শনিবারের চিঠি’র নাম জড়িত অবিচ্ছেদ্যভাবে। রবীন্দ্রনাথ-প্রমথ চৌধুরী-শরৎচন্দ্র থেকে আধুনিক বাংলা সাহিত্যের শ্রেষ্ঠ লেখকদের সংখ্যায় সংখ্যায় তুলোধোনা করে পত্রিকাটি সকলের মনোযোগের কেন্দ্রবিন্দুতে চলে গিয়েছিল। এর সঙ্গে কল্লোল গোষ্ঠীর দ্বন্দ্ব ছিল আক্রমণাত্মক ; পাশ্চাত্য আধুনিকতার স্পর্শে উদ্বেলিত কল্লোল যুগের চার পাশ ঘিরে ছিল শনি'র চক্র। তবে শনিবারের চিঠি সে সময়কার সাহিত্যচেতনাকে বিশেষভাবে অনুপ্রাণিত করেছিল।
শনিবারের চিঠি'র অন্যতম প্রধান আকর্ষণ ছিল এর "সংবাদ সাহিত্য"। এই অংশে সমসাময়িক কালে প্রকাশিত কবিতা, উপন্যাস, ছোটগল্প, প্রবন্ধ ইত্যাদি সম্পর্কে খবরাদি প্রকাশ করা হতো। ভাষা ছিল রম্য, কার্যত ব্যঙ্গার্থক। কবি জীবনানন্দ দাশ যখন ছিলেন স্বল্পালোচিত তখন শনিবারের চিঠিতে তার অন্তত ৩৩টি কবিতা নিয়ে আলোচনা করা হয়েছিল।
এ কথা ভাবা অন্যায্য হবে যে, ব্যঙ্গবিদ্রূপেই শনিবারের চিঠি নিঃশেষিত হয়ে গিয়েছিল। শনিবারের চিঠি’তে তৎকালীন প্রধান লেখদের রচনা বিপুল পরিমাণে প্রকাশিত হয়েছে।
মার্কিন যুক্তরাষ্ট্রে বিবাহিত মহিলাদের সম্পত্তি আইন
বিবাহিত মহিলাদের সম্পত্তি আইনগুলি ১৮৩৯ সালে শুরু হওয়া মার্কিন যুক্তরাষ্ট্রের পৃথক রাজ্য দ্বারা প্রণীত আইন। সাধারণত এটিকে সেই নামে ডাকা হয় বা কখনও কখনও, বিশেষত যখন বিবাহিত মহিলাদের সম্পত্তি আইনের বিধান প্রসারিত করা হয় এবং একটি নির্দিষ্ট বিধান বর্ণনা করা হয়, যেমন বিবাহিত নারী উপার্জন আইন তখন সেই নামে ডাকা হয়। বিবাহিত মহিলাদের সম্পত্তি আইন বিবাহিত মহিলাদের সম্মুখীন হওয়া কিছু অসুবিধা সংশোধন করতে সাহায্য করে। ইংরেজি প্রচলিত আইন ব্যবস্থায়, বিবাহিত মহিলাদের সম্পত্তি, মজুরি সবই স্বামীর কর্তৃত্বের অধিকারে চলে যায়। ১৮৪৮ সালে নিউইয়র্ক রাজ্য বিবাহিত নারী সম্পত্তি আইন পাস করার পর, এই আইনটি বিবাহিত মহিলাদের সম্পত্তির মালিকানার অধিকার প্রদানের জন্য অন্যান্য রাজ্যের জন্য একটি মাপনদণ্ড নিয়ামক হয়ে ওঠে।
পটভূমি
বিবাহিত মহিলার আইনি অবস্থা নামে পরিচিত সাধারণ আইনের বলে, ব্রিটিশ উত্তর আমেরিকার উপনিবেশগুলিতে এবং পরে যুক্তরাষ্ট্রে বিবাহিত মহিলার স্বামী ছাড়া অন্য কোনও আইনি অস্তিত্ব ছিল না। স্ত্রীর অধিকার ও বাধ্যবাধকতা স্বামীর অধীনে ছিল। স্ত্রী সম্পত্তির মালিক হতে পারত না, চুক্তি করতে পারত না, বা বেতন উপার্জন করতে পারত না। অন্যদিকে একজন অবিবাহিত মহিলা বা একজন একক মহিলার, তার নিজের নামে সম্পত্তির মালিকানা ও চুক্তি করার অধিকার ছিল।
সমাজে নারীর ভূমিকার একটি উদার ধারণার পরিবর্তে, সাধারণত, পারিবারিক অখণ্ডতা এবং পরিবারকে অর্থনৈতিক সংকট থেকে রক্ষা করার জন্য উদ্বেগ থেকে এই পরিবর্তনগুলি অনুপ্রাণিত হয়েছিল। এই পরিবর্তন ছোট ছোট গঠনপ্রণালীতে এসেছে। ইলিনয়ের সুপ্রিম কোর্টের ১৮৬৭ সালের শেষের দিকে কোল বনাম ভ্যান রাইপার মামলার সিদ্ধান্তে উল্লেখ করা হয়েছিল যে "একজন বিবাহিত মহিলা তার সম্পত্তি নিয়ন্ত্রণ এবং উপভোগ করতে সক্ষম হবে, যেমন সে একাকী অবস্থায় ছিল, এটা কেবল অসম্ভব, কার্যত বিবাহ বাতিল করার স্বাধীনতা ছাড়াই।" একটি বিশ্লেষণ অনুসারে, আইনটি তিনটি ধাপে এসেছে - বিবাহিত মহিলাদের সম্পত্তির মালিক হওয়ার অনুমতি দেওয়া, তারপর তাদের নিজস্ব আয় রাখা, তারপর ব্যবসায়ে যোগদান করা - এবং পশ্চিমী সংযুক্ত রাজ্যের দিকে আরও দ্রুত অগ্রসর হওয়া, ঠিক যেভাবে মহিলাদের ভোটাধিকার এসেছিল।
অ্যালান আইজ্যাক
অ্যালান রেমন্ড আইজ্যাক, সিএনজেডএম (Alan Isaac; জন্ম: ২০ জানুয়ারি, ১৯৫২) নিউজিল্যান্ডের সাবেক ক্রিকেট খেলোয়াড়। এছাড়াও তিনি আইসিসি’র সভাপতির দায়িত্ব পালন করেন। ২০০৮-২০০৯ মেয়াদে নিউজিল্যান্ড ক্রিকেট বোর্ডের সভাপতি হিসেবে আসীন হন। বামহাতি ব্যাটসম্যানরূপে শৈশবকাল থেকেই ওয়েলিংটনে ক্রিকেট খেলেছেন অ্যালান আইজ্যাক।
কর্মজীবন
২০১২ সালে আন্তর্জাতিক ক্রিকেট কাউন্সিলের সভাপতি হিসেবে ভারতীয় ক্রিকেট কন্ট্রোল বোর্ডের সাবেক সভাপতি শরদ পওয়ারের স্থলাভিষিক্ত হন। পরবর্তীতে ২৬ মে, ২০১৪ তারিখে বাংলাদেশ ক্রিকেট বোর্ডের সাবেক সভাপতি ও আইসিসি’র সাবেক সহ-সভাপতি আ হ ম মোস্তফা কামাল ১১শ সভাপতি হিসেবে তার স্থলাভিষিক্ত হন।
সম্মাননা
২০১৩ সালের নববর্ষের সম্মাননায় ক্রিকেট ও ব্যবসায়ে অসামান্য অবদান রাখায় অ্যালান আইজ্যাককে কম্প্যানিয়ন অব দ্য নিউজিল্যান্ড অর্ডার অব মেরিট পদবীতে ভূষিত করা হয়।
পূর্বাচল
পূর্বাচল বা পূর্বাচল প্রদেশ উত্তর-পূর্ব ভারতের একটি প্রস্তাবিত রাজ্যের নাম। ভারত বিভাগের পর অসমের বাঙালি নেতৃবৃন্দ অসমের অ-অসমীয়া ভাষাভাষি অঞ্চলগুলো নিয়ে একটি পৃথক রাজ্যের পরিকল্পনা করেন। ১৯৪৮ সালে প্রথমবার পূর্বাচলের প্রস্তাব পেশ করা হয়। ১৯৫৪ সালে কাছাড় রাজ্য পুনর্গঠন কমিটির পক্ষ থেকে পুনরায় পূর্বাচলের প্রস্তাব পেশ করা হয় রাজ্য পুনর্গঠন কমিশনের কাছে। প্রস্তাবিত পূর্বাচল রাজ্য প্রাথমিকভাবে অসমের কিছু পাহাড়ি ও সমতল জেলা, কিছু সীমান্ত অঞ্চল এবং দুই দেশীয় রাজ্য মণিপুর ও ত্রিপুরা নিয়ে গঠিত হওয়ার কথা ছিল।
প্রথম প্রস্তাব
স্বাধীনতা ও অসম বিভাগের পর, অসমের বাঙালি হিন্দু নেতৃত্ব অসমে বাঙালিদের প্রতি পক্ষপাতমূলক আচরণের আশঙ্কা করে উত্তর-পূর্ব ভারতে একটি সংযুক্ত সীমান্ত প্রদেশের প্র্স্তাব উত্থাপন করেন। সিলেট ও পূর্ববঙ্গের অন্যান্য জেলা থেকে আগত বাঙালি হিন্দু উদ্বাস্তুদের পুনর্বাসনের প্রসঙ্গে সংযুক্ত সীমান্ত প্রদেশের দাবী জনপ্রিয় হতে থাকে। অধ্যাপক যোগেন্দ্র কুমার চৌধুরী শিলঙসহ খাসি পার্বত্য জেলা, জয়ন্তিয়া পার্বত্য জেলা, গারো পার্বত্য জেলা, লুসাই পার্বত্য জেলা, নাগা পার্বত্য জেলা, মিকির পার্বত্য জেলা, করিমগঞ্জসহ কাছাড় জেলা, নওগাঁ জেলা ও শিবসাগর জেলার কিয়দংশ (বরপাথর ও সরুপাথর মৌজা ব্যতীত), সাদিয়া, বালিপাড়া, তিরাপ ও লখিমপুর সীমান্ত অঞ্চলসমূহের পূর্বাচলভূক্তি দাবী করেন। এছাড়াও তিনি তিন দেশীয় রাজ্য মণিপুর, ত্রিপুরা ও কোচ বিহার এবং গোয়ালপাড়া জেলার পূর্বাচলভূক্তি দাবী করেন। দেশীয় রাজ্যগুলোর প্রসঙ্গে তার যুক্তি ছিল এই যে অর্থনৈতিক কারণে যেহেতু কোনো রাজ্যকেই এককভাবে ভারতের প্রদেশ হিসেবে স্বীকৃতি দেওয়া সম্ভব নয় এবং ভৌগোলিকভাবে সন্নিহিত না হওয়ার কারণে যেহেতু তাদের মধ্যে সংযুক্তিকরণও সম্ভব নয়, তাদের পক্ষে পূর্বাচল প্রদেশের অন্তর্গত হওয়াই শ্রেয়।
মণিপুরের বিরোধিতা
মণিপুরের নেতৃস্থানীয়দের মধ্যে অধিকাংশই মণিপুর রাজ্যের প্রস্তাবিত অসমভুক্তি নিয়ে চিন্তিত ছিলেন। তারা মনে করতেন মণিপুর অসমের অন্তর্গত হলে মণিপুরী ভাষা, সংস্কৃতি ও পরিচয় তীব্র সংকটের মুখে পড়বে। সেই কথা মাথায় রেখে মণিপুরী নেতৃত্ব প্রথম দিকে পূর্বাচল প্র্স্তাবে সমর্থন জানান। কিন্তু পরবর্তীকালে, মণিপুরের সমস্ত রাজনৈতিক দল এই প্রস্তাবের বিরোধিতা করে। মেইতেই নেতৃবৃন্দ মনে করেন প্র্স্তাবিত পূর্বাচল রাজ্যে কাছাড় ও ত্রিপুরার বাঙালিরাই হবে নিয়ন্ত্রক। মেইতেই জাতীয় পরিচয় এতে অস্তিত্ব সংকটে পড়বে। ২১ সেপ্টেম্বর হিজাম ইরাবত সিংহের নেতৃত্বে মণিপুর কৃষক সভা ও মণিপুর সোশালিস্ট পার্টি যৌথভাবে পুর্বাচল প্রস্তাবের বিরোধিতার ডাক দেয়। পূর্বাচলের প্রস্তাবের বিরোধীদের মণিপুর রাজ্য পুলিশ সভাস্থলে যেতে বাধা দিলে তারা একজন পুলিশকে হত্যা করে। মণিপুর রাজ্য পরিষদ মণিপুর কৃষক সভা ও মণিপুর সোশালিস্ট পার্টিকে বেআইনি ঘোষণা করে ও ইরাবত সিংহের বিরুদ্ধে গ্রেপ্তারি পরোয়ানা জারি করে। ইরাবত সিংহ ব্রহ্মদেশে পালিয়ে যান। কেন্দ্রও পূর্বাচল প্রস্তাবকে অবাস্তব মনে করে। পূর্বাচলের পরিবর্তে মণিপুরকে অন্যান্য দেশীয় রাজ্যের মতোই চুক্তির মাধ্যমে ভারতভূক্তির উপর জোর দেয়। ইরাবত পলায়ন করায় পূর্বাচল বিরোধী আন্দোলনও স্তিমিত হয়ে পড়ে।
দ্বিতীয় প্রস্তাব
১৯৫৪ সালে কাছাড় রাজ্য পুনর্গঠন কমিটির পক্ষ থেকে পূর্বাচলের প্র্স্তাব দেওয়া হয় রাজ্য পুনর্গঠন কমিশনকে। তাদের দাবী ছিল পূর্বাচল রাজ্যের মাধ্যমে অসমের সমস্ত অ-অসমীয়াভাষী জাতিগোষ্ঠীর বঞ্চনার ইতি ঘটবে। পূর্বাচলের দ্বিতীয় প্রস্তাবও গৃহীত হয়নি। পূর্বাচলের দাবী পূরণ না হলেও কাছাড়ের বাঙালিরা অসম সরকারের ভাষা নীতির বিরুদ্ধে আন্দোলন চালিয়ে যেতে থাকেন যা পরবর্তীকালে ১৯৬১ সালের ভাষা আন্দোলনে চূড়ান্ত রূপ ধারণ করে।
অতর্কিত আক্রমণ
থাম্ব|ডান| ইতিহাস বিখ্যাত [[বাক লের অতর্কিত আক্রমণ : ১৮৮৪ সালের যে যুদ্ধে ফ্রান্সের নৌবাহিনী নুই ডং নাই খাড়িতে সৈন্য মোতায়ন করে।]] থাম্ব| পোলিশ পার্টিসানদের [[জানুয়ারির গণজাগরণ-এ আরেকটি অতর্কিত আক্রমণ। ]] অতর্কিত আক্রমণ বা চোরাগুপ্তা হামলা (অ্যামবুশ নামেও পরিচিত) হল সুপ্রাচীনকাল থেকে যুদ্ধে ব্যবহৃত হয়ে আসা সামরিক কৌশল যেখানে ছদ্মবেশ নিয়ে পেছন থেকে শত্রুকে অতর্কিত হামলা করা হয়। প্রাচীনকাল থেকে অদ্যাবধি প্রায় সব যুদ্ধেই এই কৌশল ব্যবহৃত হয়ে আসছে।
বিংশ শতাব্দীর দিকেও একসাথে কয়েক হাজার সৈন্য সামন্ত নিয়ে পাহাড়ের আড়ালে থেকে বা গেরিলা বাহিনী গঠন করে কোন শত্রুপক্ষের সেনাবাহিনীর উপর এই ধরনের হামলা করার নজির আছে।
ইতিহাস
প্রায় দুই মিলিয়ন বছর আগেও বড়ো বড় শিকার ধরার জন্য প্রাচীন মানবগোষ্টি অতর্কিত আক্রমণের কলা কৌশল ব্যবহার করতো বলে নৃ-তাত্ত্বিকগণ মনে করেন। উদাহরণ হিসেবে ট্রেবিয়ার যুদ্ধের কথা বলা যায়। এ যুদ্ধে 'হানিবল' তার সৈনিকদের ট্রেবিয়া নদীর তীরে শত্রুক্যাম্পের অদূরেই তাবু ফেলতে নির্দেশ করেন আর কিছুদূরেই, যেখানে বদ্ধ জলাভূমি আর ছোটো ছোট গুল্ম-বীরূৎ জাতীয় উদ্ভিদ ঘন ঝোপ-ঝাড় গড়ে তুলেছিল সেখানে অতর্কিত আক্রমণক্যাম্প গড়ে তুলতে বলেন। যুদ্ধশেষে দেখা যায়, দুইপক্ষের শত শত সৈন্য কাটা পড়লেও 'হানিবল' তার এই পরিকল্পনার জন্য হতবুদ্ধ শত্রুপক্ষ রোমানদের বিরুদ্ধে জয়লাভ করেন। যদিও রোমানরা পরাজিত হয়েছিল, তাদের প্রায় ১০০০০ সৈনিক নিজস্ব দক্ষতা ও অভিজ্ঞতার মাধ্যমে সংজ্ঞবদ্ধভাবে জীবন নিয়ে পালাতে সক্ষম হয়েছিল। রোমানদের বিরুদ্ধে টিউটবুর্গ বনের যুদ্ধে আরেকটি বিখ্যাত অতর্কিত আক্রমণ করেন জার্মান যুদ্ধপ্রধাণ আর্মেনিয়াস। পশ্চিমা ইতিহাসে এই যুদ্ধ ব্যাপক প্রভাব ফেলেছিল। জার্মানরা বের করেছিল একটি সফল অতর্কিত আক্রমণের জন্য কি কি পদক্ষেপ নিতে হয়। তারা ঘণ-গভীর অগম্য বনে লুকিয়ে থাকত যাতে সন্তর্পনে শত্রুপক্ষকে অসতর্ক অবস্থায় পাওয়া যায়। এছাড়াও তাদের সাথে রোমান সেনাবাহিনী থেকে সরে আসা আর্মেনিয়াস ছিলেন। শত্রুপক্ষের যখন ত্রাহি ত্রাহি অবস্থা তখন আর্মেনিয়াসের দল শিলাবৃষ্টির মত তাদের উপর ঝাপিয়ে পড়ত।
জার্মানরা সামান্যতম ইতঃস্থত না করেই ছোটো ছোট দলে বিভক্ত হয়ে চোখের পলকেই রোমানদের উপর অনবরত ভয়ানক সব উপর আক্রমণ চালাত। এছাড়াও যুদ্ধক্ষেত্র থেকে যাতে রোমানরা পালিয়ে না যেতে পারে সেজন্য তারা পথ অবরূদ্ধ করে রাখত। এতে নিশ্চিতভাবেই রোমানরা পরাজিত হত এবং ভয়ানক ক্ষয়ক্ষতির সম্মুখীন হত। জার্মানদের এই জয় রোমান সাম্রাজ্যকে 'রাইন' নদী পর্যন্ত প্রায় পরবর্তী প্রায় ৪০০ বছরের সীমাবদ্ধ করে দিল। রোম সম্রাটও অবশ্য রাইনের অপর পাড়ে জার্মানিয়া জয় নিয়ে আর মাথা ঘামান নি।
মুহম্মদের সময়কালে
মুসলমানদের ঐতিহ্য অনুসারে, ইসলামের নবী মুহাম্মাদ সামরিক অভিযানে অতর্কিত আক্রমণ ব্যবহার করতেন। সর্বপ্রথম মরুযাত্রীদের মালামাল লুটে তিনি এই পদ্ধতি অবলম্বন করেছিলেন। কুরাইশদের বিরুদ্ধে খারার মরুযাত্রী দলের উপর এই আক্রমণ সাদ ইবনে আবি ওয়াক্কাসের নেতৃত্বে মুহাম্মাদের নির্দেশে চালানো হয়েছিল। ২০ জন মুহাজিরের একটি দল এই অভিযান চালায়। খারার প্রান্তরে সিরিয়া থেকে মক্কায় ফিরে আসার পথে এই দল অতর্কিত আক্রমণ চালানোর প্রস্তুতি নিয়েছিল। কিন্তু মুসলমানদের আক্রমণের পূর্বেই এই মরুযাত্রীদল মদিনা পার হয়ে গিয়েছিল।
মুসলমানদের ইতিহাসে আরেকটি অতর্কিত আক্রমণের উদাহরণ পাওয়া যায়। বানু থালাবাহ'র প্রথম আক্রমণ খ্যাত আক্রমণটিতে বানু থালাবাহর গোত্র মুসলমানদের পরিকল্পনা সম্পর্কে জেনে যায়, এবং সেভাবে প্রস্তুতি নেয়। তাই যখন মুহম্মদ ইবনে মাসলামা নির্ধারিত জায়গায় উপস্থিত হন, বানু থালাবাহ গোত্র প্রায় ১০০ সৈন্য নিয়ে ঘুমের জন্য প্রস্তুতি নিতে থাকা মুসলমানদের উপর আক্রমণ চালায়। সংক্ষিপ্ত যুদ্ধে মুহাম্মাদ ইবনে মাসলামার লোকবল মারা যায়। মুহাম্মদ ইবনে মাসলামা মৃত্যুর অভিনয় করে সেই যাত্রা পার পান। অন্য একজন মুসলমান তাকে মদিনায় ফিরে আসতে সাহায্য করেন। এই অতর্কিত আক্রমণ পরিকল্পনা ব্যর্থ হয়।
কৌশল
থাম্ব|মার্কিন সেনাবাহিনীর তৈরী সরল / রৈখিক অতর্কিত আক্রমণ পরিকল্পনা থাম্ব|মার্কিন সেনাবাহিনীর তৈরী L-আকৃতির অতর্কিত আক্রমণ পরিকল্পনা
হাল আমলে শত্রু-বাহিনী বা সৈন্যবাহী গাড়ি বহরের উপর দলে বা উপদলে বিভক্ত হয়ে গোপন হামলা বা অতর্কিত আক্রমণ চালানোর প্রচলন বেশ লক্ষণীয়। যদিও কিছু কিছু ক্ষেত্রে অতর্কিত আক্রমণের জন্য প্রথমে একদল এবং এই অগ্রবর্তী দলকে সাহায্য করার জন্য পরবর্তীকালে আরো একদল পাঠানো হয়। প্রথম দল শত্রুবাহিনীকে অতর্কিত আক্রমণ করে অতঃপর অপেক্ষমাণ দল পরবর্তী আক্রমণ করে যাতে অগ্রবর্তী দল বিশ্রামের সুযোগ পায়।
পরিকল্পনা
অতর্কিত আক্রমণ হল অত্যন্ত দুরহ ও সময়সাপেক্ষ ব্যাপার। যার কারণে অনেক চিন্তা-ভাবনা করে অতর্কিত আক্রমণের প্রস্তুতি নিতে হয়, এই যেমন ধরা যাক কোথায় আক্রমণ করা যায়, কীভাবে করা যায় ইত্যাদি। অতর্কিত আক্রমণে সবচেয়ে গুরুত্বপূর্ণ হল আক্রমণ করার জায়গা, যেখান দিয়ে শত্রু বাহিনী গমন করার সম্ভাবনা রয়েছে এবং যে স্থানে সহজে নিজেদেরকে লুকিয়ে রাখা যাবে ও শত্রুবাহিনীকে কতল করা যাবে। এ ক্ষেত্রে সবচেয়ে ভাল হয় একটি গাছ-পালা বেষ্টিত ঘণ বন-জঙ্গল।
অতর্কিত আক্রমণকে জ্যামিতিক ভাবে নিচের তিনভাবে বর্ণনা করে যায়ঃ
ভিয়েত কং অতর্কিত আক্রমণের পদ্ধতি
যারা এই ধরনের গোপণ হামলা করতে যেত তাদেরকে অবশ্যই নিচের বিষয়গুলো খেয়াল রাখতে হল:
এই পদ্ধতিতে আরেকটি গুরুত্বপূর্ণ ব্যাপার ছিল,সেটি হল আক্রমণটা এমনভাবে হতে হবে যেন শত্রুরা হতবুদ্ধি হয়ে একজায়গায় জড়ো হয়ে পড়ে এবং পালানোর পথ খুজে না পায় । আর সেনাদল এমনভাবে বাছাই করতে হবে যেন তারা শত্রুদের কোণঠাসা করে ফেলতে পারে। যেসব জায়গায় অতর্কিত আক্রমণ করা যেতনা সেখানে আগে থেকেই মাইন বা বিস্ফোরক পুথে রাখা হত।
ভিয়েত কং অতর্কিত আক্রমণের পদ্ধতি নিচের ৫টি বিষয় নিয়ে গঠিতঃ
অন্যান্য বিষয়গুলো ছিল অবস্থাভেদে ব্যবস্থা নেয়ার মত, এই যেমনঃ স্নাইপার,যারা শত্রুদের রক্ষাব্যুহ ভেদ করে তাদের ছত্রভংগ করে দিত ও সৈন্য-পুনঃপ্রতিস্থাপনে বাধা দিত। গোয়েন্দারা শত্রুর উপর চোখ রাখত এবং তাদের গতিবিধি, সামরিক শক্তি ও অস্ত্র-শস্ত্র -এসব ব্যাপারে খোঁজ নিয়ে ইউনিট কমান্ডার বা দলনেতাকে অবহিত করত। গোয়েন্দাদের মধ্যে সাধারণত একজন প্রধান ও বাকীরা সহকারী হিসেবে থাকতো। প্রধান কমান্ডারের সাথে হয় দৌঁড়বিদ বা রেডিওর মাধ্যমে যোগাযোগ রাখা হত। যুদ্ধ শুরু হলেও গোয়েন্দারা সর্বদা শত্রুর উপর নজর রাখতো আর তাদের শক্তি প্রতিস্থাপন বা পালানোর রাস্থা সম্বন্ধে খবর নিত। একদম কেন্দ্রে থাকতেন দলনেতা যিনি পুরো অতর্কিত আক্রমণ প্রক্রিয়া পর্যালোচনা করতেন।
টোবা হ্রদ
টোবা হ্রদ (ইন্দোনেশীয় ভাষাঃ দানাউ টোবা) একটি মহাআগ্নেয়গিরির জ্বালামুখ জুড়ে অবস্থিত বৃহৎ প্রাকৃতিক হ্রদ। লেকটি প্রায় ১০০ কিলোমিটার দীর্ঘ, ৩০ কিলোমিটার চওড়া ও গভীরতা ৫০৫ মিটার (১,৬৬৬ ফুট) পর্যন্ত হয়। সমুদ্রপৃষ্ঠ থেকে প্রায় ৯০০ মিটার (২,৯৫৩ ফুট) উচ্চতায় অবস্থিত, এটি ইন্দোনেশিয়ার সুমাত্রা দ্বীপের উত্তর অংশের মাঝখানে অবস্থিত এবং ২.৮৮°N, ৯৮,৫২° E থেকে  ২.৩৫° N ৯৯.১° E পর্যন্ত প্রসারিত। এটি ইন্দোনেশিয়ার বৃহত্তম হ্রদ এবং বিশ্বের বৃহত্তম আগ্নেয় হ্রদ ।
টোবা হ্রদ ৬৯,০০০ থেকে ৭৭,০০০ বছর আগে সংঘটিত একটি বিশাল মহাঅগ্নুৎপাতের উৎপত্তিস্থলে অবস্থিত, যার মাত্রা ছিল VEI স্কেলে ৮ এবং এটি ছিল একটি বৈশ্বিক জলবায়ু পরিবর্তনকারী ঘটনা। গত ২ কোটি ৫০ লক্ষ বছরের মধ্যে এটাই সবার জানামতে সবচেয়ে বড় আগ্নেয় বিস্ফোরণ। টোবা মহাবিপর্যয় তত্ত্ব অনুসারে, মানব সংখ্যার উপর এই অগ্নুৎপাতের ফলাফল ছিল বৈশ্বিক। সেই দুর্যোগে বিশ্বের বেশিরভাগ মানুষ মারা যায় এবং এই বিপর্যয় মধ্য-পূর্ব আফ্রিকা এবং ভারতীয় উপমহাদেশে মানববসতির পরিমাণ বিরাট আকারে কমিয়ে দিয়ে পপুলেশন বটলনেকের সৃষ্টি করে, যা এখনও বিশ্বের মানবগোষ্ঠির জিনতাত্ত্বিক গঠনে প্রভাব ফেলছে।
এটা মেনে নেয়া হয় যে, টোবার অগ্নুৎপাতের ফলে বিশ্বজুড়ে আগ্নেয় শীতের সৃষ্টি হয়েছিল এবং বৈশ্বিক উষ্ণতা ৩ থেকে ৫ ডিগ্রী সেলসিয়াস (৫.৪ থেকে ৯.০ ডিগ্রী ফারেনহাইট) এবং উচ্চতর অক্ষরেখায় ১৫ ডিগ্রী সেলসিয়াস (২৭ ডিগ্রী ফারেনহাইট) পর্যন্ত নেমে গিয়েছিল। পূর্ব আফ্রিকার মালাউয়ি হ্রদে আরও গবেষণার পর দেখা যায় যে টোবা অগ্নুৎপাতের ফলে অত দুরের হ্রদেও যথেষ্ট পরিমাণ আগ্নেয়ভস্ম জমা হয়েছিল, যদিও পূর্ব আফ্রিকার জলবায়ুর উপর এর তেমন কোন প্রভাব লক্ষ করা যায় নি।
ভূতত্ত্ব
উত্তর সুমাত্রায় অবস্থিত টোবা জ্বালামুখ এলাকাতে চারটি জ্বালামুখ একে অপরের সাথে জড়িয়ে সুমাত্রীয় আগ্নেয় অঞ্চলের সৃষ্টি করেছে। এদের মধ্যে চতুর্থ এবং নতুনতম জ্বালামুখটি হচ্ছে পৃথিবীর কোয়ার্টারনারি যুগের সবচেয়ে বড় জ্বালামুখ (১০০ বাই ৩০ কিমি (৬২ বাই ১৯ মাইল)) এবং এটি অন্য তিনটি জ্বালামুখকে বিভক্ত করে। সাম্প্রতিক ভূতাত্ত্বিক ইতিহাসের অন্যতম বৃহত্তম বিস্ফোরক আগ্নুৎপাতের সময় আনুমানিক ২,৮০০ ঘন কিমি (৬৭০ ঘন মাইল) ঘন প্রস্তরের সমাপরিমাণ পাইরোক্লাস্টিক উপাদান নিঃসৃত হয়েছিল। এই অগ্নুৎপাতের ফলে নতুন জ্বালামুখে একটি গম্বুজের পুনরুৎপত্তি ঘটে, যা পূর্বের দুটি অর্ধগম্বুজকে যুক্ত করে যারা একটি দ্রাঘিমামুখী চ্যুতি দ্বারা বিচ্ছিন্ন ছিল।
এ হ্রদে কমপক্ষে চারটি কনিক আকার অঞ্চল, চারটি যৌগিক আগ্নেয়গিরি এবং তিনটি খাদ দেখতে পাওয়া যায়। জ্বালামুখের উত্তর-পশ্চিম অংশে অবস্থিত টান্দুকবেনুতা কোনে খুব অল্প পরিমাণ উদ্ভিদ আছে, যা দ্বারা বোঝা যায় যে কোনটি কয়েকশ বছর বয়সী এবং আপেক্ষিকভাবে নতুন। এছাড়া জ্বালামুখের দক্ষিণ ধারে অবস্থিত পুসুবুকিত (পাহাড় কেন্দ্র) আগ্নেয়গিরি, যা সমুদ্রপৃষ্ঠ থেকে ১৯৭১ মিটার উপরে অবস্থিত, এখনও সক্রিয় নিঃসরণ ঘটায় এবং এটা একটা ভূতাত্ত্বিক গবেষণাস্থল।
তারা উদ্দিন
জন্ম ও শিক্ষাজীবন
তারা উদ্দিনের জন্ম নেত্রকোণা জেলার পূর্বধলা উপজেলার নারায়ণডহর গ্রামে। তার বাবার নাম খোদা নেওয়াজ খান এবং মায়ের নাম আতপজান বিবি। তিন ভাইয়ের মধ্যে তারা উদ্দিন ছিলেন দ্বিতীয়। তিনি অবিবাহিত ছিলেন।
কর্মজীবন
তারা উদ্দিন সংসারের দৈন্য ঘোচাতে ১৯৭০ সালে যোগ দিয়েছিলেন পাকিস্তানি সেনাবাহিনীতে। ভেবেছিলেন, চাকরি করে মা-বাবার মুখে হাসি ফোটাবেন। চট্টগ্রামে প্রশিক্ষণ শেষে বাড়িতে এসে মা-বাবার সঙ্গে দেখা করে যোগ দেন তৃতীয় ইস্ট বেঙ্গল রেজিমেন্টে। কিছুদিন পরেই শুরু হলো মুক্তিযুদ্ধ। তিনি যোগ দেন মুক্তিযুদ্ধে। ১৯৭১ সালের মার্চে এই রেজিমেন্টের অবস্থান ছিল সৈয়দপুর সেনানিবাসে।
মুক্তিযুদ্ধে ভূমিকা
১৯৭১ সালের ডিসেম্বরে চারদিকে বিজয়ের বাতাস। প্রতিদিন মুক্তিবাহিনীর হাতে মুক্ত হচ্ছে দেশের একেকটি এলাকা। ভারত-বাংলাদেশ সীমান্ত থেকে সিলেট অভিমুখে বীরদর্পে এগিয়ে যাচ্ছেন মুক্তিযোদ্ধারা। ১৪ ডিসেম্বর কোম্পানীগঞ্জে অবস্থান নিয়েছে মুক্তিবাহিনীর কয়েকটি দল। একটি দলে ছিলেন তারা উদ্দিন। এই দলের নেতৃত্বে ছিলেন ক্যাপ্টেন আনোয়ার। তাদের অবস্থান পাকিস্তানিদের অবস্থান থেকে ৫০০-৬০০ গজ দূরে। ভোররাতে শুরু হলো ভয়াবহ যুদ্ধ। মুক্তিযোদ্ধারা জয় বাংলা ধ্বনি আর গুলি করতে করতে সামনে এগোতে থাকলেন। একপর্যায়ে শুরু হলো হাতাহাতি যুদ্ধ। সকালবেলা দেখা গেল, পাকিস্তানিরা পালিয়ে যাচ্ছে। মুক্তিযোদ্ধারা এগিয়ে যেতে থাকলেন। কিন্তু এক স্থানে হঠাৎ থেমে গেল তাদের পদযাত্রা। সুনামগঞ্জ-সিলেট সড়কের ছাতক অংশের এক তেমাথায় ছিল পাকিস্তানিদের আরেকটি প্রতিরক্ষা অবস্থান। এখানে অবস্থানরত পাকিস্তানি সেনাদের কোনো অবস্থাতেই হটানো যাচ্ছে না। ১৫ ডিসেম্বর সারা দিন সেখানে যুদ্ধ চলল। পাকিস্তানিরা সেখানে সুবিধাজনক অবস্থায় ছিল। পরদিন ১৬ ডিসেম্বর সকাল থেকে শুরু হলো আবার যুদ্ধ। সেদিন পাকিস্তানিদের একটি গোলা এসে পড়ে তারা উদ্দিনে বাংকারে। সঙ্গে সঙ্গে তিনি শহীদ হন। সেদিন আরও কয়েকজন মুক্তিবাহিনী পাকিস্তানিদের গোলায় প্রাণ হারান। শহীদ তারা উদ্দিন ও অন্য শহীদদের যুদ্ধক্ষেত্রের পাশেই পীরেরটিলা নামক স্থানে সমাহিত করা হয়। সেই স্থানটি চিহ্নিত করা আছে। সিলেটের ওই স্থানে ১৮ ডিসেম্বর সকাল পর্যন্ত যুদ্ধ হয়। সেদিন দুপুরের পর পাকিস্তানিদের ওই অবস্থান মুক্তিযোদ্ধারা দখল করতে সক্ষম হন। যুদ্ধে ওখানে থাকা বেশির ভাগ পাকিস্তানি নিহত হয়। বাকিরা আত্মসমর্পণ করে।
ইসরায়েলের স্বাধীনতার ঘোষণাপত্র
ফ্রেম| ইসরায়েলের স্বাধীনতার ঘোষণাপত্র প্রথম বিশ্বযুদ্ধে তুর্কি উসমানীয় সাম্রাজ্যের পতনের পর প্যালেস্টাইন বা ফিলিস্তিন সহ বেশিরভাগ আরব এলাকা চলে যায় যুক্তরাজ্য- ফ্রান্সের অভিভাবকত্বে। ১৯১৭ সালের ২রা নভেম্বর ব্রিটিশ পররাষ্ট্রমন্ত্রী (প্রাক্তন ব্রিটিশ প্রধানমন্ত্রী) আর্থার জেমস বেলফোর ইহুদীবাদীদেরকে লেখা এক পত্রে ফিলিস্তিনী ভূখন্ডে একটি ইহুদি রাষ্ট্র প্রতিষ্ঠার প্রতিশ্রুতি ঘোষণা করেন। বেলফোর ঘোষণার মাধমে ফিলিস্তিন এলাকায় ইহুদিদের আলাদা রাষ্ট্রের সম্ভাবনা উজ্জ্বল হয় এবং বিপুলসংখ্যক ইহুদি ইউরোপ থেকে ফিলিস্তিনে এসে বসতি স্থাপন করতে থাকে।